Aukland om Northug-sykdom: - Det er kritisk
- Ja, jeg tror det kan få betydning for hans sesong. Det er fortsatt lenge til OL, og det er det naturlige målet. Jeg er ikke bekymret sånn sett, men det kan nok hende at det er fornuftig å tenke seg om og se på planen man har lagt. Det kan være at man bør gjøre noe annerledes, sier Aukland til VG. Avgjørende periode Northug har pådratt seg et virus og har fått treningsnekt i to uker. Det gjør at han mister et høydeopphold i Italia, som var en viktig del av forberedelsene til OL i Sotsji. - På generelt grunnlag er langrennsløpere inne i en ekstremt viktig treningsperiode nå. Det er nå de bygger opp utholdenheten frem mot vinteren, så det å gå glipp av trening i september og oktober er kritisk. Det er fordi dette er en periode hvor de øker andelen av intensiv trening, normalt sett er en del i høyden og etter hvert kommer på snø, sier Aukland, som er trener for Northug-konkurrent Dario Cologna og i Team Xtra personell. Han mener 27-åringen gjør klokt i å droppe Italia-turen. - Jeg skal ikke vurdere for Petter, men jeg er alltid veldig tydelig med mine utøvere, for eksempel Cologna, at det aldri er noe spørsmål om å trene med sykdom eller virus i høyden. Det er en ganske klar policy om at man ikke gjør det - nettopp på grunn av at restitusjonstrening i høyden tar lenger tid. Da er det mer hensiktsmessig å komme seg i lavlandet hvis man er syk.Oddvar Brå har selv hatt sine erfaringer med virus og trening som ødela mye i etterkant. - Jeg fikk blant annet et virus før 1976-sesongen. Da hanglet jeg lenge før de til slutt fant ut hva det var. Og det ødela den sesongen. Men det var ikke i oppkjøringsfasen. Vi ser så vidt september nå og det hadde vært verre hvis det hadde vært januar, sier Brå til VG. Northugs manager Are Sørum Langås beskriver plagene som «en hardnakket forkjølelse». - Med virus og sykdom får man ikke gjort noen ting. Det er kritisk, sier Aukland.Ifølge Brå er det avgjørende at Northug blir helt frisk før han gjenopptar treningen. - Han må med all sannsynlighet nå trene mer inn i konkurransesesongen, men det har så mye å si hvor lenge dette blir sittende. Petter er flink til å vente til det går bedre, men er det et tungt virus og han gjør dumme ting, vil det ta lenger tid. Erfaringen jeg og andre har gjort, er at det er lett å starte for tidlig igjen. - Det viktige nå er å se når viruset er ute av kroppen og når han kan begynne å trene igjen. Han tenker sikkert på ulike scenarioer. Selvsagt kan et scenario være at han ikke går Tour de Ski hvis dette blir langvarig, sier Brå.
Langrennstrener Fredrik Aukland mener Petter Northugs (27) sykdomsavbrekk kan gå utover skikongens OL-sesong.